SKRIFTLIG FORESPØRGSEL E-1250/02

af Werner Langen (PPE-DE) til Kommissionen

(6. maj 2002)

Om: Grænsegebyrer for rumænske statsborgere

Rumænske statsborgere, der vil besøge slægtninge i Tyskland, oplyser, at de for at opnå en midlertidig udrejsetilladelse må betale et gebyr på 500 EUR ved grænsen.

I den forbindelse bedes Kommissionen besvare følgende spørgsmål:

1. Er Kommissionen bekendt med, at rumænske statsborgere må betale disse høje gebyrer?

2. Hvordan ser Kommissionen på disse udrejsegebyrer?

3. Hvad påtænker Kommissionen i givet fald at gøre for at gøre det muligt for rumænske statsborgere at besøge slægtningen uden at måtte betale disse gebyrer?

Svar afgivet på Kommissionens vegne af António Vitorino

(14. juni 2002)

1. Kommissionen har kendskab til en bekendtgørelse af 22. november 2001 fra den rumænske indenrigsminister, hvori der fastsættes et beløb i euro, som rumænske statsborgere skal råde over, når de forlader Rumænien på private rejser til medlemsstater i EU eller til andre lande, som ikke kræver visum af rumænske statsborgere.

Rumænske statsborgere skal kunne godtgøre, at de på tidspunktet for kontrollen ved udrejse fra Rumænien råder over dette beløb (i form af kontanter, kreditkort, rejsechecks, bankgaranti, sikkerhed eller tilsagn om afholdelse af udgifter fra den inviterende person). Visse personkategorier er fritaget for dette krav, først og fremmest personer, som skal besøge forældre i udlandet, personer, som rejser for at få lægebehandling, mindreårige børn (på visse betingelser) samt deltagere i konferencer eller sportsarrangementer.

Bekendtgørelsen indeholder ikke noget krav om, at man skal betale gebyr for at få tilladelse til at forlade Rumænien.

2. Rumænien kan i dag selv frit bestemme, hvordan rumænske borgeres udrejse fra Rumænien skal reguleres, idet EU-reglerne om fri bevægelighed for personer (som navnlig foreskriver, at udrejse kan ske uden videre mod forevisning af identitetskort eller pas) endnu ikke finder anvendelse i landet.

3. Reglerne for kontrol ved udrejse fra Rumænien skal ses i relation til de gældende regler for rumænske statsborgeres indrejse i medlemsstaterne.

Siden den 1. januar 2002(1) kræves der ikke længere visum til kortvarigt ophold for rumænske statsborgere ved indrejse i et Schengen-land. De skal dog opfylde de krav vedrørende indrejse, der er fastsat i artikel 5, stk. 1, i konventionen om gennemførelse af Schengen-aftalen(2). Blandt andet skal de råde over de nødvendige midler til deres underhold. Schengen-landene har ikke på nuværende tidspunkt sat et fælles beløb på omfanget af disse midler. Nogle Schengen-lande opererer med et vejledende beløb andre gør ikke(3). De vejledende beløb, der kun bruges som rettesnor, fastsættes fra sag til sag under hensyntagen til den konkrete situation.

Myndighederne ser først og fremmest på varigheden af det påtænkte ophold, opholdsbetingelserne og logiets art. Tilsagn om afholdelse af udgifter eller invitationer vægtes højt i vurderingen af, hvorvidt de midler, som en person råder over, er tilstrækkelige til at dække den pågældendes behov under opholdet.

(1) Rådets forordning (EF) nr. 2414/2001 af 7. december 2001 om ændring af forordning (EF) nr. 539/2001 om fastlæggelse af listen over de tredjelande, hvis statsborgere skal være i besiddelse af visum ved passage af de ydre grænser, og listen over de tredjelande, hvis statsborgere er fritaget for dette krav EFT L 327 af 12.12.2001. Denne forordning er bindende for medlemsstaterne, bortset fra Irland og Det Forenede Kongerige, samt for Island og Norge.

(2) EFT L 239 af 22.9.2000.

(3) De fælles konsulære instrukser, bilag 7, Vejledende beløb, som de nationale myndigheder hvert år fastsætter med hensyn til, hvor meget en udlænding mindst skal råde over ved grænsepassage, EFT L 239 af 22.9.2000.